Diari Oficial de la Generalitat Valenciana


Sumari del DOGV 9431, del 20-09-2022 (2022/8161)

Plec general per a la prestació dels serveis de practicatge i d'ordenació, coordinació i control del trànsit portuari en els ports de la Generalitat Valenciana.
----------------------------------------------------------------------------------------------------------------------------------------------------------------

### Dades del document

Número de DOGV
:   9431

Data del DOGV
:   20-09-2022

Secció del DOGV
:   V. ANUNCIS - B) LICITACIÓ I ADJUDICACIÓ DE CONTRACTES

Número del document
:   2022/8161


Data del document
:   17-11-2021

Organisme emissor
:   Conselleria de Política Territorial, Obres Públiques i Mobilitat

Tipus de document
:   Anunci

Descriptors 

:   * Conselleria de Política Territorial, Obres Públiques i Mobilitat
    * contracte de serveis

Plec general per a la prestació dels serveis de practicatge i d'ordenació, coordinació i control del trànsit portuari en els ports de la Generalitat Valenciana. [2022/8161]  
Índex  
  
Article 1. Objecte del plec  
Capítol 1. Servei de practicatge  
Article 2. Definició de practicatge  
Article 3. Usuaris  
Article 4. Sol·licitud del servei  
Article 5. Ordre de prestació del servei  
Article 6. Característiques de la prestació del servei  
Article 7. Condicions tècniques de la prestació del servei de practicatge  
Article 8. Mitjans humans  
Article 9. Temps màxims de treball  
Article 10. Formació, període de pràctiques i reciclatge  
Article 11. Altres serveis  
Article 12. Base tarifària  
Article 13. Tarifes del servei de practicatge  
Article 14. Cobertura de riscos  
Article 15. Mitjans que aporta l'Administració  
Article 16. Conservació, manteniment i adequació d'obres i instal·lacions  
Article 17. Altres obligacions del prestatari  
Capítol 2. Servei d'Ordenació, Coordinació i Control del Trànsit Portuari  
Article 18. Abast del plec en relació amb aquests serveis  
Article 19. Definicions  
Article 20. Del servei d'informació a vaixells  
Article 21. Del servei de comunicacions generals de control del trànsit portuari  
Article 22. Del servei d'accionament de l'equipament d'acció variable  
Article 23. Mitjans tècnics mínims per a la prestació dels serveis  
  
Article 24. Altres condicions  
Article 25. Mitjans humans  
Article 26. Base tarifària i tarifes pels serveis  
Article 27. Cobertura de riscos  
Article 28. Obres i mitjans que aporta l'administració  
Article 29. Conservació, manteniment i adequació d'obres i instal·lacions  
Article 30. Altres obligacions del prestatari  
Annex I. Normes tarifàries  
Annex II. Informació sobre el servei  
  
Article 1. Objecte del plec  
Es redacta aquest plec general, en compliment de l'article 57 de la Llei 2/2014, de 13 de juny, de ports de la Generalitat, per a la regulació de les condicions de la prestació dels serveis portuaris de practicatge i d'ordenació, coordinació i control del trànsit portuari en els ports de la Generalitat Valenciana, establits en l'article 53 d'aquesta llei.  
  
Tal com estableix l'article 57.3, aquest plec general es desenvoluparà amb el plec de prescripcions particulars del servei (denominat d'ara endavant PPP), amb les peculiaritats que corresponguen a cada port o conjunt d'aquests.  
En el cas que el servei siga prestat mitjançant un contracte de prestació de serveis, com els previstos en l'article 58 de la Llei 2/2014, el PPP tindrà tant la finalitat de desenvolupament del plec general esmentada, com ser el plec de prescripcions tècniques particulars del contracte, exigit en l'article 124 de la Llei 9/2017, de 8 de novembre, de contractes del sector públic.  
Aquest plec contempla, en allò que correspon al Servei d'Ordenació Coordinació i Control, exclusivament, aquelles funcions, que es defineixen en el capítol 2 d'aquest plec, que en aquest moment es preveu que han de ser prestades per un prestatari diferent de l'Administració portuària, per no disposar aquesta de mitjans per a realitzar-ho, i en, alguns casos, de forma acumulada i conjunta amb el servei de practicatge, en la forma que establisca el PPP.  
  
  
CAPÍTOL 1  
Servei de practicatge  
  
Article 2. Definició de practicatge  
S'entén per practicatge el servei d'assessorament als capitans dels vaixells i artefactes flotants per a facilitar la seua entrada i eixida a port i les maniobres nàutiques dins d'aquest, en els límits geogràfics expressats en el PPP del servei de practicatge, en condicions de seguretat i en els termes que s'estableixen en el Reial decret legislatiu 2/2011, de 5 de setembre, pel qual s'aprova el text refós de la Llei de ports de l'Estat i de la marina mercant (d'ara en avant TRLPMM), en el Reglament general de practicatge (d'ara endavant PGP), aprovat per Reial decret 393/1996, d'1 de març, així com en aquelles altres disposicions normatives o contractuals que li siguen aplicable.  
  
El servei de practicatge és obligatori per als vaixells d'arqueig igual o superior a 500 GT els capitans dels quals no disposen de l'exempció del servei portuari de practicatge d'acord amb l'Ordre FOM/1621/2002 de 20 de juny, per la qual es regulen les condicions per a l'atorgament d'exempcions al servei portuari de practicatge, per a la maniobra prevista en l'article 9 del Reglament general de practicatge, així com a tots els vaixells que ho sol·liciten, encara que no aconseguisquen aquest arqueig, i que posseïsquen els mitjans d'accés adequats per al pràctic.  
  
També es prestarà durant els períodes de temps en què es trobe tancat el port i quan es produïsca una maniobra o navegació en port d'un vaixell o embarcació d'un arqueig inferior a 500 GT, que realitze transport de mercaderies perilloses, així com quan l'Administració portuària, a la vista de les característiques del vaixell, de la seua càrrega i d'altres circumstàncies, condicione l'autorització d'entrada i atracada en el port a la utilització d'aquest servei.  
Les modalitats de prestació d'aquest servei són:  
Practicatge d'entrada  
Practicatge d'eixida  
Practicatge voluntari  
Practicatge de maniobra nàutica  
El servei de practicatge té el caràcter de servei públic, per la qual cosa serà prestat en condicions d'universalitat, continuïtat, igualtat i no discriminació.  
El servei de practicatge és de prestació obligatòria a tots els usuaris que, si reuneixen les característiques necessàries, el sol·liciten.  
La prestació dels serveis de practicatge, a més de les determinacions del TRLPMM i de l'RGP, se sotmetrà al que es preveu en aquest en plec, en el PPP, previst en l'article 57.3 de l'LPGV, i, eventualment, si la prestació del servei és objecte de contracte, en el plec de prescripcions tècniques particulars d'aquest, així com als reglaments, instruccions i ordres que dicte l'Administració portuària.  
Addicionalment correspon al prestatari del servei les activitats següents, enumerades a títol orientatiu i no exhaustiu:  
Canalitzar la petició del servei de remolc portuari.  
Canalitzar la petició del servei d'amarrament.  
Comprovar, amb antelació suficient, que l'accés del vaixell està autoritzat, que l'atracada està disponible i que els prestataris dels serveis indicats, incloent-hi l'amarrament, es troben en disposició de prestar el servei a l'hora prevista per a la maniobra.  
  
Article 3. Usuaris  
Són personal usuari del servei el capità o el consignatari del vaixell que pretenga la seua entrada o eixida del port. El personal usuari està obligat a l'abonament de les tarifes pels serveis en la forma i quantia que es fixa en aquest plec i en el PPP.  
  
Article 4. Sol·licitud del servei  
La sol·licitud d'atracada o fondeig formulada a l'Administració portuària per a vaixells d'arqueig igual o superior a 500 GT, suposa la sol·licitud simultània del servei de practicatge, entre altres serveis que requerisca aquest vaixell durant la seua estada en port, fins i tot per a possibles canvis d'atracada dins dels límits geogràfics de la zona de practicatge, sense perjudici de les exempcions d'obligatorietat del servei de què puguen disposar els capitans dels vaixells.  
L'Administració portuària comunicarà a la persona prestatària del servei de practicatge, prèviament a la prestació del servei, les autoritzacions d'atracada concedides. Aquestes autoritzacions d'atracada suposaran automàticament l'autorització de fondeig en la zona corresponent a l'arribada del vaixell, excepte en aquells casos que l'Administració assenyale el contrari.  
La confirmació de la sol·licitud de cada servei en concret es formularà amb una antelació superior a una hora del seu inici pel capità o pel consignatari del vaixell, a través del canal corresponent de VHF o bé telefònicament. Abans de l'entrada en aigües del port, els capitans i patrons dels vaixells obligats, hauran d'establir contacte amb l'Administració portuària, i facilitaran tota la informació que els siga requerida.  
  
El prestatari del servei comprovarà, com a condició indispensable per a la prestació de qualsevol servei, que el vaixell disposa de l'autorització corresponent de l'Administració portuària i de les autoritzacions dels organismes competents per a la maniobra a realitzar.  
  
En situacions d'emergència que afecten la seguretat, l'assistència del pràctic pot ser requerida per capitania Marítima i en tot cas per l'Administració portuària.  
4.1. Sol·licitud de practicatge d'entrada  
Una vegada confirmada l'hora de prestació, el pràctic proporcionarà al vaixell les instruccions que considere necessàries per a la realització de les operacions de practicatge.  
Si existira un retard superior a dues hores de l'hora estimada d'arribada (d'ara endavant ETA) del vaixell, el capità o consignatari el comunicarà al prestatari del servei de practicatge amb una antelació mínima d'una hora a l'ETA inicialment prevista.  
Si el prestatari del servei de practicatge estimara la conveniència d'introduir modificacions al lloc d'atracada assignada per causes relacionades amb les condicions de la maniobra, ho comunicarà a l'Administració portuària, i sol·licitarà la seua aprovació.  
4.2. Sol·licitud de practicatge d'eixida.  
Una vegada confirmada l'hora de prestació, el pràctic proporcionarà al vaixell les instruccions que considere necessàries per a la realització de les operacions de practicatge.  
Si existira un retard superior a dues hores en l'hora estimada d'eixida (d'ara endavant ETD) del vaixell, el seu capità o consignatari el comunicarà al prestatari del servei de practicatge amb una antelació mínima d'una hora a l'ETD inicialment prevista.  
4.3. Sol·licitud de maniobres nàutiques.  
Una vegada autoritzada per l'Administració portuària el canvi d'atracada, el pràctic proporcionarà al vaixell les instruccions que considere necessàries per a la realització de les operacions de practicatge. La confirmació del servei la formularà el capità o el consignatari amb l'antelació que s'estableix amb caràcter general.  
4.4. Sol·licitud de practicatge voluntari.  
El servei de practicatge voluntari podrà ser sol·licitat pel consignatari o capità del vaixell, i el pràctic podrà requerir-los, prèviament a la prestació, la formalització per escrit.  
Amb independència del temps màxim de resposta establit en el PPP del servei, les sol·licituds del servei de practicatge voluntari seran efectuades al prestatari del servei de practicatge, pel consignatari o capità del vaixell, amb una antelació superior a dues hores, excepte en aquells casos en els quals siga una continuació d'un servei de practicatge obligatori.  
  
Article 5. Ordre de prestació del servei  
Llevat que l'Administració portuària dispose el contrari, la prestació del servei s'efectuarà seguint l'ordre d'arribada dels vaixells a la zona d'espera definida en aquest plec, sempre que haguera sigut confirmada la sol·licitud amb una antelació superior a una hora.  
L'ordre de prestació del servei a l'eixida del vaixell s'efectuarà en funció de l'hora real d'eixida, sempre que haguera sigut confirmada la sol·licitud amb l'antelació prevista.  
En aquells casos en què existisca coincidència d'horaris de prestació, i llevat que per qualsevol motiu l'Administració portuària dispose el contrari, la prestació del servei s'efectuarà seguint l'ordre que s'assenyala:  
1. Vaixells de passatge en línia de cabotatge regular.  
2. Vaixells de passatge en línia regular.  
3. Vaixells de passatge en règim de creuer turístic.  
4. Vaixells de càrrega en línia de cabotatge regular.  
5. Vaixells de càrrega en línia regular.  
6. Resta de vaixells.  
D'entre els vaixells d'igual condició tindran preferència aquells que hagen d'iniciar amb anterioritat les seues operacions de càrrega o descàrrega.  
Es consideraran preferents sobre totes les altres, les maniobres d'atracada i les de desatracada sobre els moviments interiors.  
Qualsevol alteració a aquest ordre que es produïsca per situacions d'urgències mèdiques a bord, o per motius de seguretat de la maniobra, haurà de ser comunicada a l'Administració portuària.  
  
Article 6. Característiques de la prestació del servei  
El servei es prestarà d'acord amb les característiques següents:  
6.1. Límits geogràfics  
El servei es prestarà en les zones que es defineixen a continuació, que es delimitaran geogràficament en el PPP:  
Zona de fondeig, espera i maniobra: la situada en els voltants de la zona d'embarcament i desembarcament del pràctic, designada en el PPP.  
  
Zona d'embarcament i desembarcament del pràctic: llevat que circumstàncies especials ho impedisquen, l'embarcament i desembarcament del pràctic en els vaixells que entren i isquen de port es realitzarà en «l'estació de pràctics» designada en el PPP.  
6.2. Horari de prestació del servei.  
El prestatari del servei de practicatge estarà en disposició de prestar el servei sense interrupció durant les 24 hores del dia, siga aquest laboral o festiu.  
Com a regla general els serveis es prestaran sempre a l'hora sol·licitada. No obstant això, en aquells casos en què la confirmació del capità del vaixell no s'efectue amb l'antelació indicada en aquest plec, i si és el cas en el PPP, haurà d'iniciar-se la prestació dins dels seixanta minuts següents a l'hora de la recepció d'aquesta confirmació sempre que no existisquen serveis anteriors a prestar.  
6.3. Temps màxim de resposta.  
El temps màxim de resposta es determinarà en el PPP, comptat a partir de la recepció de la confirmació per part del prestatari del servei de practicatge, sense que això supose que s'iniciarà la prestació del servei en aquesta fracció de temps, ja que s'ha d'atendre l'ordre que s'estableix en aquest plec. En defecte d'això aquest serà d'una hora.  
  
Article 7. Condicions tècniques de la prestació del servei de practicatge  
El prestatari del servei de practicatge disposarà, amb caràcter general i com a mínim dels següents mitjans, en la quantia que assenyale el PPP:  
7.1. Dispositius tècnics de comunicacions i radioelèctrics.  
Telèfon i fax amb línies independents, amb accés a internet.  
Un transceptor VHF de banda marina de 25 W de potència homologats per al Sistema Mundial de Socors i Seguretat Marítima (SMSSM), proveït de crida selectiva digital.  
Equips VHF portàtils (de 4 W) («intrínsecament segurs segons norma europea») homologats per la DGMM, juntament amb els carregadors i bateries necessaris per a assegurar que cada pràctic té disponible un equip complet i una bateria de recanvi, tots dos totalment carregats, més un equip de reserva, per a previndre avaries.  
Un ordinador, almenys, i tots els sistemes de radioenllaços i estacions remotes així com subsistemes informàtics i infraestructura de comunicació exterior no indicats explícitament i necessaris per a la prestació dels serveis.  
Una estació meteorològica professional.  
Un sistema d'alimentació ininterrompuda (SAI) que permeta, en cas de fallada de corrent, l'alimentació als equips anteriors durant, almenys, 4 hores, o equip de bateries que garantisquen l'alimentació dels equips durant almenys huit hores.  
El prestatari del servei haurà de disposar d'un telèfon mòbil per a localització immediata davant qualsevol emergència que sorgisca en el servei, o de qualsevol altre mitjà vàlid per a aquesta localització.  
7.2. Embarcacions del servei de practicatge, així com dels seus equips de radiocomunicacions.  
El prestatari del servei de practicatge disposarà com a mínim dels mitjans següents, en la quantia i característiques concretes que assenyale el PPP:  
- Embarcació amb cabina amb casc reforçat, d'almenys 9 metres d'eslora, amb cintó de protecció en tot el seu perímetre i potència mínima de 100 KW, senyalitzada en els seus costats amb la lletra «P», en la major grandària possible. En tot cas, el que s'establisca en el PPP.  
- Coberta plana i antilliscant. Disposarà d'una zona d'embarcament lliure d'obstruccions i dotada d'una barana interior que permeta un agafador segur per al pràctic i el seu assistent durant la maniobra de transbord. El disseny permetrà un accés segur entre la zona d'embarcament i la cabina.  
- Lloc de govern amb control de la propulsió, comunicacions, enllumenat, senyals, etc., amb visibilitat horitzontal de 360º i la vertical suficient per a abastar l'altura del costat on estiga col·locada l'escala.  
  
- Disposarà d'un sistema eficaç de neteja i desentelat de cristalls que garantisca una visibilitat adequada en condicions adverses.  
  
- A més de l'equip de seguretat que per la seua classe li corresponga, l'embarcació disposarà de:  
Un reflector radar.  
Un focus capaç d'il·luminar 100 metres de distància i de proporcionar una il·luminació adequada per al transbord.  
Un xiulet o sirena capaç de produir els senyals acústics reglamentaris.  
Un cércol salvavides amb llum i rebissa de 30 metres disposat al costat de la zona d'embarcament.  
Una escala de rescat, o dispositiu similar, per a la recollida d'una persona en l'aigua.  
Dos arnesos de seguretat.  
Un transceptor VHF de 25 W de potència.  
Un radar de navegació.  
- Quan l'embarcació vaja a quedar fora de servei per operacions de manteniment o revisió que estiguen programades per endavant, haurà de garantir-se que existeixen mitjans suficients o posar-se a disposició una nova de característiques similars que cobrisca les necessitats del servei, abans de retirar l'afectada, amb l'informe previ de l'Administració portuària.  
- Les embarcacions adscrites al servei, durant el termini de vigència del contracte, hauran d'estar convenientment matriculades en la llista 5a i despatxades per la Capitania Marítima i trobar-se en possessió de tots els certificats necessaris d'acord amb la normativa vigent, els quals podran ser sol·licitats per l'Administració portuària en tot moment. Hauran de disposar igualment de les assegurances necessàries d'acord amb la normativa espanyola de navegació. S'hauran d'acreditar les fulles de seient de les embarcacions.  
- Les embarcacions adscrites al servei no podran superar l'antiguitat màxima de quinze anys, i hauran de ser substituïdes en aconseguir-la, llevat que es realitzen modernitzacions substancials en aquestes, autoritzades per la Capitania Marítima, o s'acredite que poden prestar el servei en les condicions exigides de seguretat, eficiència i qualitat. En tot cas, serà necessària l'aprovació expressa de l'Administració portuària per a prolongar la vida útil pel termini que aquesta estime convenient d'acord amb els anteriors i sempre que dispose de l'informe favorable de la Capitania Marítima en l'àmbit de les seues competències.  
Si les embarcacions o la resta de mitjans materials adscrits al Servei Portuari de Practicatge no foren propietat del prestador, aquest haurà de presentar, a més dels requeriments abans indicats, els contractes d'arrendament corresponents, que hauran d'estar vigents durant tota la duració del contracte de serveis i hauran de garantir que el prestador té el control operatiu total d'aquests mitjans, i no es podrà donar per acomplit el requisit de disponibilitat dels mitjans en un altre cas.  
  
Una vegada finalitzat el termini de prestació, l'Administració portuària no es farà càrrec dels mitjans materials de què dispose el prestador del servei. La inversió realitzada en tals mitjans durant la vigència de la llicència, i que estiga pendent d'amortitzar a la seua finalització, no generarà dret a cap indemnització.  
7.3. Característiques i condicions de la tripulació de les embarcacions del Servei de Practicatge.  
- La dotació mínima operativa de cada embarcació estarà constituïda per un patró, amb la titulació requerida, i un mariner, entrenats per a realitzar amb seguretat les maniobres d'aproximació, transbord de pràctic i recollida d'home a l'aigua.  
- Durant les maniobres de transbord de pràctic, tant aquest com el mariner que li assisteix, estaran equipats amb un dispositiu de flotació que no entorpisca els seus moviments. Tal dispositiu podrà consistir en jaqueta salvavides d'unflat automàtic o roba especial que assegure una flotabilitat suficient, en qualsevol cas, dotat de material reflector. El mariner, a més, estarà equipat amb un arnés de seguretat que podrà afirmar a l'embarcació.  
- El pràctic exigirà que el sistema amb què el vaixell facilite l'embarcament i desembarcament del pràctic reunisca les condicions de seguretat que estableix les circulars del Comité de Seguretat Marítima (MSC) de l'Organització Marítima Internacional (IMO).  
7.4. Mitjans i procediments de comunicació del pràctic amb els vaixells, CRCS, CCE i amb la Capitania Marítima.  
- Els mitjans de comunicació entre el pràctic i els vaixells seran els equips VHF esmentats anteriorment.  
- Les comunicacions VHF associades al practicatge es realitzaran, excepte contacte inicial que podrà fer-se en el canal 16, en els dos canals (12 com a principal i 14 com a reserva) assignats al servei per la Secretaria General de Comunicacions.  
- L'estació de practicatge mantindrà escolta permanent en els canals 16 i 14 de VHF, o en el qual s'habilite amb el Centre d'Emergències Integrat, d'acord amb el protocol que s'establisca.  
- En els casos contemplats en l'article 23 del Reglament general de practicatge, en els quals s'exigeix la notificació immediata a la Capitania Marítima, tal notificació podrà efectuar-se de manera verbal, o a través del Centre d'Emergències Integrat, i s'haurà de confirmar sempre per escrit. En tant no estiga en servei el CCE, s'efectuarà a través del CRCS de la província corresponent, amb escolta en els canals 10 i 16, que els transmetrà a la Capitania Marítima.  
7.5. Altres condicions  
- Les condicions tècniques assenyalades hauran de complir-se a l'inici del període de prestació, i estendran acta d'aquest fet.  
- Quan incidentalment no puga complir-se alguna de les condicions mínimes establides, haurà de notificar-se aquesta circumstància de manera immediata a l'Administració portuària, juntament amb el motiu, termini previst per a recuperar la condició o esmenar les deficiències i propostes per a limitar la seua repercussió. A la vista de tot el que s'ha exposat, l'Administració portuària, oït el capità marítim, resoldrà les mesures provisionals que calga adoptar, per raons de seguretat marítima.  
  
Article 8. Mitjans humans  
El prestatari del servei de practicatge disposarà de personal amb idoneïtat tècnica i en número suficient per a atendre els serveis que constitueixen l'activitat normal del port.  
En particular, els pràctics disposaran de l'habilitació a la qual fa referència l'article 126 del Reial decret legislatiu 2/2011, de 5 de setembre, pel qual s'aprova el text refós de la Llei de ports de l'Estat i de la Marina Mercant i la capacitació que estableix Ordre FOM/2417/2007 de 25 de juliol, per la qual es regula el reconeixement de la capacitació professional per a la prestació dels serveis de practicatge portuari.  
  
El personal embarcat tindrà les característiques establides en l'article anterior.  
No obstant això, en cas que l'activitat varie de manera estable, el prestatari del servei de practicatge estarà obligat a augmentar la seua plantilla en la proposició necessària perquè tots els serveis queden degudament atesos, amb independència de formalitzar contractes eventuals per a atendre increments temporals d'activitat durant el temps que fora necessari.  
Les variacions que es produïsquen en el personal que preste servei per al prestatari del servei de practicatge, així com les incorporacions de personal eventual hauran de ser comunicades de manera immediata a l'Administració portuària.  
La dotació mínima de pràctics i la seua dedicació s'establirà en cada PPP, i, per defecte, s'estableix en un (1) per port. No obstant això, el nombre de pràctics que hagen de prestar servei, tant de manera permanent com eventual, l'establirà l'Administració portuària, d'acord amb l'assenyalat en l'article 126 del TRLPMM.  
El personal que col·labore en la prestació del servei de practicatge haurà d'anar correctament preparat i d'acord amb les disposicions vigents en matèria de seguretat i higiene en el treball, i si és el cas, en la forma que establisca l'Administració portuària, per a una correcta identificació de la seua funció, haurà de disposar de targeta identificativa, que mostrarà a requeriment dels serveis de l'Administració portuària.  
  
El personal que preste el Servei Portuari de Practicatge dependrà exclusivament del titular de la prestació del Servei, sense guardar cap relació laboral amb l'Administració portuària.  
  
Article 9. Temps màxims de treball  
Els temps màxims de treball efectiu continu dels pràctics i els seus períodes mínims de descans, per raons de seguretat marítima tindran les característiques següents:  
- La jornada diària, així com els períodes de treball i vacances hauran de respectar el que s'estableix en la legislació laboral espanyola i en particular l'exigit en l'Estatut dels Treballadors i Reial decret 1561/95 de jornades especials de treball.  
- Els temps màxims de treball efectiu continu de cada pràctic i els seus períodes mínims de descans seran els que s'establisquen en la normativa que els siga aplicable, entenent l'anterior, sense perjudici dels casos d'emergències en què, segons el parer de la Capitania Marítima, siga necessària la disponibilitat del pràctic per a previndre o reparar sinistres o minorar els seus efectes.  
  
Article 10. Formació, període de pràctiques i reciclatge  
Els pràctics i el personal que preste directament el servei de practicatge assistirà als cursos de reciclatge que l'Autoritat Marítima dispose. Al seu torn, els pràctics en exercici estaran obligats a prestar labors de tutoria i formació als titulars de noves habilitacions de pràctic necessaris per a cobrir el servei de conformitat amb l'article 110 de la Llei de ports de l'Estat i de la marina mercant.  
L'Administració portuària no estarà obligada al pagament d'aquests cursos.  
  
Article 11. Altres serveis  
La prestació del servei de practicatge, tal com es defineix en aquest plec, no serà incompatible amb la prestació d'altres modalitats del servei i d'altres serveis portuaris autoritzats.  
La prestació de serveis que excedisquen dels establits en aquest capítol, queda sotmesa a prèvia autorització administrativa, sempre que no foren ja considerats en el PPP del servei.  
Els preus a percebre de l'usuari per a aquests serveis no previstos hauran de sotmetre's a la seua aprovació per l'Administració portuària.  
  
Article 12. Base tarifària  
La base per a la liquidació de les tarifes als usuaris per la prestació del servei de practicatge és el sistema de mesurament del vaixell utilitzat en els convenis internacionals d'arqueig, actualment «GT», amb les correccions legalment aplicables. Així mateix, serà aplicable la normativa comunitària a aquest efecte i, especialment, el Reglament CE 2978/94 del Consell, de 21 de novembre de 1994.  
  
Article 13. Tarifes del servei de practicatge  
El prestatari del servei té dret a la percepció, per part de l'usuari, de la tarifa per prestació del servei, les normes tarifàries del qual generals s'estableixen en l'annex 1 d'aquest plec.  
La quantia efectiva de la tarifa, les bonificacions i recàrrecs, si és el cas, s'establirà en el PPP en atenció als costos de prestació del servei que tinga cada unitat de prestació.  
Les tarifes podran actualitzar-se a partir del segon any de prestació del servei, prèvia petició de la persona titular.  
L'actualització de les tarifes a l'usuari es durà a terme tenint en compte l'efectiva variació del cost dels elements necessaris per a la prestació del servei. A partir d'aquest moment, l'actualització es realitzarà com a màxim amb periodicitat anual i si el sol·licita el prestatari.  
El prestatari del servei de practicatge haurà de presentar, a l'inici de la prestació, un estudi econòmic en el qual apareguen els diferents conceptes d'ingressos i despeses referides a la prestació del servei i que servirà per a actualitzar les tarifes, una vegada aprovat per l'Administració portuària.  
  
Article 14. Cobertura de riscos  
A l'efecte de la responsabilitat civil definida en l'article 24 del Reglament general del practicatge, el prestatari del servei haurà de concertar una assegurança de responsabilitat civil, per un import mínim de 600.000,00 euros, l'àmbit de cobertura dels quals s'estendrà a tota la zona de servei del port i a totes les activitats previstes en aquest plec.  
La quantia d'aquesta assegurança haurà de ser actualitzada, a requeriment de l'Administració portuària, conforme amb la variació que experimente el màxim establit en l'article 24 de l'RGP.  
  
Article 15. Mitjans que aporta l'Administració  
L'Administració podrà aportar com a bé adscrit al servei locals que tinga disponibles en el port, que s'establisquen en el PPP.  
Les embarcacions afectes al servei amarraran on designe l'Administració portuària i estaran exemptes del pagament de tarifes per tindre la consideració de mitjà propi.  
El prestatari del servei té dret a la utilització dels béns de domini públic necessaris per a la prestació del servei. Aquests béns es limiten als indicats en els paràgrafs anteriors.  
Queda expressament prohibida la utilització dels béns adscrits al servei, en forma contrària o per a fins diferents del convingut, tant si són béns de domini públic com a béns privats aportats pel prestatari del servei o tercers.  
Per a l'ampliació dels béns de domini públic adscrits o la seua utilització fora dels termes convinguts, el prestatari del servei precisarà la corresponent autorització o concessió, i aquesta tindrà caràcter accessori i subordinat respecte del contracte de servei principal.  
  
La utilització dels béns de domini públic que s'adscriguen al servei, deriva en la prestació del servei, per la qual cosa el seu ús no s'atorga per a un aprofitament privatiu, sinó que se supedita a la prestació del servei a què estan destinats. La realització pel prestatari del servei de qualsevol acte que contravinga l'anterior principi donarà lloc a la revocació de l'adscripció, i, si escau, a la resolució de l'autorització de la prestació i en el seu cas, del contracte. A idèntica afecció quedaran subjectes els béns privats que s'adscriguen al servei durant el temps de vigència del contracte.  
El prestatari del servei tindrà l'accés als sistemes informàtics que establisca l'Administració portuària, i l'obligació d'utilitzar-los, així com l'accés al senyal de radar, del sistema automàtic d'informació, de les comunicacions i de les cambres idònies per als propòsits del servei.  
  
L'Administració portuària podrà facturar al prestatari els consums d'aigua i energia elèctrica que aquest faça, si no s'estableixen en el PPP com a mitjans aportats per l'Administració.  
  
Article 16. Conservació, manteniment i adequació d'obres i instal·lacions  
El prestatari del servei estarà obligat a la conservació i manteniment de les obres i instal·lacions que aporte l'Administració, i aniran a càrrec seu les despeses que d'això es deriven.  
Igualment, el prestatari del servei haurà de mantindre les obres i instal·lacions en les condicions necessàries per a la utilització convinguda, i aniran a càrrec seu l'adequació d'aquests béns per a aquesta utilització segons les normes vigents en matèria de sanitat, indústria, o qualssevol altres exigibles.  
Totes les reparacions i adequacions del local posat a la seua disposició que realitze el prestatari del servei hauran de comptar amb el coneixement i autorització de l'Administració portuària. Quan aquestes modificacions i/o reparacions afecten l'estètica exterior dels béns de domini públic hauran de ser aprovades expressament per l'Administració.  
  
  
Article 17. Altres obligacions del prestatari  
El prestatari del servei estarà obligat a facilitar la informació que se li requerisca respecte a la prestació del servei, i prestarà aquest en règim de transparència econòmica, i l??Administració podrà exigir el coneixement d'ingressos, comptes, contractes, i qualsevol aspecte rellevant de la prestació.  
Referent a això presentarà mensualment, en els cinc primers dies del mes següent, la declaració dels serveis prestats en el format que figura en l'annex III d'aquest plec.  
El prestatari formalitzarà amb el capità del vaixell el full de practicatge en el format que figura en l'annex III d'aquest plec, i els conservarà a la disposició de l'Administració.  
L'Administració portuària podrà requerir del prestatari del servei que pose a la seua disposició l'embarcació afecta a aquest, i la seua tripulació, per a finalitats d'explotació portuària, en períodes que no podran coincidir amb els de prestació efectiva del Servei i que no suposen més de 15 hores en còmput mensual.  
El prestatari posarà a la disposició de l'Administració el senyal de la instal·lació de meteorologia, i anirà a càrrec d'aquesta la instal·lació física de la connexió per al seu aprofitament.  
  
CAPÍTOL 2  
Servei d'Ordenació, Coordinació i Control del Trànsit Portuari  
  
Article 18. Abast del plec en relació amb aquests serveis  
Atés que el Servei Portuari d'Ordenació, Coordinació i Control de Trànsit Portuari, tal com ho defineix l'article 53.2.a de la Llei 2/2014, de 13 de juny, de ports de la Generalitat, tant en el seu aspecte marítim com terrestre, resulta de la confluència de les accions de la Generalitat Valenciana, d'altres administracions públiques i d'altres operadors privats, tant en els aspectes d'exercici d'autoritat, funcionals, informatius, de control i de coordinació, és necessari, en aquest plec general, delimitar exactament les funcions que se sotmeten a regulació.  
  
Els components del Servei d'Ordenació, Coordinació i Control de Trànsit Portuari que se sotmeten a regulació en aquest plec general són:  
  
- Servei d'Informació a Vaixells.  
- Servei de Comunicacions Generals de Control del Trànsit Portuari.  
- Servei d'Accionament de l'Equipament d'Acció Variable per al reforç del control del trànsit portuari (abalisament i altres).  
  
Article 19. Definicions  
1. Servei d'Informació a Vaixells:  
Es defineix com a Servei d'Informació a Vaixells la comunicació radioelèctrica amb els vaixells que estigueren obligats pel seu arqueig a la percepció del servei de practicatge, quan el seu capità tinga exempció de practicatge, per a proporcionar-los la informació necessària per a l'aproximació i l'accés al port i l'amarrament dels vaixells.  
La percepció d'aquest servei és obligatori per als vaixells exempts de practicatge, perquè ja ho està el seu capità, d'arqueig igual o superior a 500 GT i potestatiu i a demanda per als vaixells d'arqueig inferior, sempre que no resulte una obligació derivada de l'autorització de l'Administració portuària per a accedir, atracar o operar en el port.  
2. Servei de Comunicacions Generals de Control del Trànsit Portuari.  
Es defineix el Servei de Comunicacions Generals de Control del Trànsit Portuari com l'emissió de missatges i instruccions de caràcter general, no dirigits a un vaixell o embarcació específic, a través dels mitjans radioelèctrics corresponents. S'inclouen en aquest servei els missatges que resulten de l'aplicació d'acord amb:  
- Els reglaments que regulen la navegació en els ports.  
- Els previstos en els protocols de seguretat, en els plans interiors marítims i els plans de contingències de qualsevol tipus.  
- Els que es desprenguen de les autoritzacions per a qualsevol operació de navegació d'un vaixell de característiques especials.  
3. Servei d'Accionament de l'Equipament d'Acció Variable per al reforç del control del trànsit portuari (abalisament i altres).  
Es defineix el Servei d'Accionament de l'Equipament d'Acció Variable, com l'accionament, mitjançant els recursos tecnològics que pose a disposició l'Administració portuària, dels recursos tècnics com a abalisament variable, panells informatius de missatge variable, il·luminació, emissió radioelèctrica de missatges pregravats o altres, de manera coordinada amb la prestació del servei de practicatge, del d'informació a vaixells i del servei de comunicacions, o qualsevol altra activitat que es desprenga de l'aplicació de reglaments, protocols, plans o una altra disposició.  
Els PPP determinaran l'existència o no de la prestació d'aquests serveis en cada port específic, i, si és el cas, les mesures de coordinació en la seua prestació conjunta amb altres serveis.  
  
Article 20. Del Servei d'informació a Vaixells  
El Servei d'Informació a Vaixells es prestarà en els períodes i horaris establits en el PPP i, en defecte d'això, quan opere un vaixell que haguera de percebre'l obligatòriament o quan, no sent així, el seu capità l'haguera demandat. Els esments posteriors a «vaixell obligat» comprén tots dos casos.  
A títol orientatiu i no exhaustiu, el Servei pot abastar les informacions següents:  
1. Difusió d'informació sobre el moviment de vaixells i de les condicions de visibilitat, a fi de prestar assistència a tots els vaixells, incloses les xicotetes embarcacions, en confluència amb l'operació d'un vaixell obligat.  
2. Intercanvi d'informació amb els vaixells obligats sobre totes les qüestions de seguretat pertinents (avís als navegants, estat de les ajudes a la navegació, informació meteorològica, etc. ?).  
  
3. Intercanvi d'informació amb els vaixells obligats sobre totes les condicions i situacions de trànsit pertinents (moviments i intencions de vaixells que s'acosten o que estan sent aconseguits).  
4. Assenyalament als vaixells obligats la presència d'obstacles a la navegació com ara:  
a) Vaixells amb maniobrabilitat restringida.  
b) Concentracions de vaixells pesquers o xicotetes embarcacions.  
  
c) Vaixells que realitzen operacions especials.  
d) Proves nauticoesportives.  
e) Possible eixida o desplaçament interior d'altres vaixells que puguen interferir en la derrota.  
f) Possible existència de mitjans flotants i obstacles de caràcter permanent o semipermanent en la derrota prevista.  
g) Existència d'activitats que puguen entorpir la derrota prevista.  
  
h) Informació de les avaries detectades o modificacions de l'abalisament respecte de la informació que figure en les últimes edicions de cartes i portolans.  
i) Informació sobre zones de fondeig.  
5. Informació relativa a les marees.  
6. Informació de les condicions meteorològiques dins del port i en la zona on vaja a desenvolupar-se la maniobra.  
7. Qualsevol altra informació relacionada amb la seguretat de la navegació en la zona, amb la seguretat del vaixell durant la seua estada i amb la preservació del medi ambient maritimoportuari.  
8. Difusió de la informació de la situació de tancament del port.  
Tota informació de situacions permanents o semipermanents que puga millorar les condicions de navegació de les embarcacions serà facilitada per escrit a les respectives instal·lacions esportives, navilieres que operen en el port, confraria de pescadors, i instal·lacions d'atracada en general, i s'haurà de realitzar per un mitjà que siga mostra fefaentment que s'ha transmés la informació (via fax, en aquells casos en què siga possible, correu electrònic).  
Addicionalment correspon al prestatari del Servei les següents activitats, enumerades a títol orientatiu i no exhaustiu:  
1. Canalitzar la petició del servei de remolc portuari.  
2. Canalitzar la petició del servei d'amarrament.  
3. Canalitzar la petició de servei de practicatge, en el seu cas.  
4. Comprovar, amb antelació suficient, que l'accés del vaixell està autoritzat, que l'atracada està disponible i que els prestataris dels serveis indicats, incloent-hi l'amarrament, es troba en disposició de prestar el servei a l'hora prevista de la maniobra.  
S'entén que el servei d'informació a vaixells comença a prestar-se des de la primera comunicació radioelèctrica entre el prestatari del servei, fins a l'amarrament del vaixell, en les entrades, i des de l'amollament d'amarres fins que la popa del vaixell depasse la balisa del dic d'abric, en les eixides.  
  
Article 21. Del Servei de Comunicacions Generals de Control del Trànsit Portuari  
El Servei de Comunicacions Generals de Control del Trànsit Portuari es prestarà en els períodes i horaris establits en el PPP i, com a mínim, quan opere un vaixell que haguera de percebre, obligatòriament o a demanda, el Servei de Practicatge o el d'Informació a Vaixells i en el mateix període.  
  
Article 22. Del servei d'accionament de l'equipament d'acció variable  
El servei d'accionament de l'equipament d'acció variable es prestarà en els períodes i horaris establits en el PPP i, com a mínim, quan opere un vaixell que haguera de percebre, obligatòriament o a demanda, el servei de practicatge o el d'informació a vaixells i en el mateix període.  
  
Article 23. Mitjans tècnics mínims per a la prestació dels serveis  
  
Per a la prestació dels serveis d'informació a vaixells, de comunicacions generals de control del trànsit portuari i d'accionament de l'equipament d'acció variable, el prestatari haurà de disposar almenys dels equips relacionats en l'article 7.1 «Dispositius tècnics de comunicacions i radioelèctrics» d'aquest plec, com a exigibles per a la prestació del servei de practicatge, tenint per complida la disponibilitat en cas de prestació conjunta dels serveis, si es disposara d'aquests per a un altre servei.  
  
Article 24. Altres condicions  
Les condicions tècniques assenyalades, i aquelles altres que puga establir el PPP, hauran de complir-se a l'inici del període de prestació, i s'estendrà acta d'aquest fet.  
Quan incidentalment no puga complir-se alguna de les condicions mínimes establides, haurà de notificar-se aquesta circumstància de manera immediata a l'Administració portuària, juntament amb el motiu, termini previst per a recuperar la condició o esmenar les deficiències i propostes per a limitar la seua repercussió. A la vista d'això, l'Administració portuària, oït el capità marítim, resoldrà les mesures provisionals que calga adoptar, per raons de seguretat marítima.  
  
Article 25. Mitjans humans  
El prestatari dels serveis relacionats en aquest capítol disposarà de personal amb idoneïtat tècnica i en nombre suficient per a atendre els serveis que constitueixen l'activitat normal del port, i com a mínim els que establisca el PPP.  
No obstant això, en cas que l'activitat varie de manera estable, el prestatari del servei de practicatge estarà obligat a augmentar la seua plantilla en la proposició necessària perquè tots els serveis queden degudament atesos, amb independència de formalitzar contractes eventuals per a atendre increments temporals d'activitat durant el temps que fora necessari.  
Les variacions que es produïsquen en el personal que preste servei per a la prestació dels serveis, així com les incorporacions de personal eventual hauran de ser comunicades de manera immediata a l'Administració portuària.  
En el cas que hi haja una prestació conjunta dels serveis de practicatge, d'informació a vaixells, de comunicacions generals i d'accionament d'equipament d'acció variable, el PPP establirà la dotació de mitjans humans necessaris, i s'admetran l'acumulació de funcions.  
  
  
Article 26. Base tarifària i tarifes pels serveis  
La base tarifària serà la d'unitat de vaixell servit i moviment.  
El prestatari del servei té dret a la percepció, per part de l'usuari, de la tarifa per prestació del servei d'informació a vaixells, les normes tarifàries generals dels quals s'estableixen en l'annex 1 d'aquest plec i la quantia del qual es fixarà en el PPP.  
Els serveis de comunicacions generals de control del trànsit portuari i d'accionament de l'equipament d'acció variable per al reforç del control del trànsit portuari (abalisament i altres), no dona dret a la percepció de tarifes, per ser de prestació concurrent amb el de practicatge o d'informació a vaixells.  
La quantia efectiva de la tarifa s'establirà en el PPP en atenció als costos específics que tinga cada unitat de prestació del servei.  
Les tarifes podran actualitzar-se a partir del segon any de prestació del servei, prèvia petició del titular.  
L'actualització de les tarifes es durà a terme tenint en compte l'efectiva variació del cost dels elements necessaris per a la prestació del servei. A partir d'aquest moment l'actualització es realitzarà com a màxim amb periodicitat anual i si el sol·licita el prestatari.  
La revisió de les normes tarifàries, o de l'estructura de costos aprovades en atorgar el contracte només podrà ser autoritzada amb caràcter excepcional quan concórreguen circumstàncies sobrevingudes imprevisibles en el moment de formalitzar el contracte.  
El prestatari del servei dels serveis haurà de presentar, a l'inici de la prestació, un estudi econòmic en el qual apareguen els diferents conceptes d'ingressos i despeses referides a la prestació dels serveis i que servirà per a actualitzar les tarifes, una vegada aprovat per l'Administració portuària.  
  
Article 27. Cobertura de riscos  
A l'efecte de la responsabilitat civil, el prestatari dels serveis haurà de concertar una assegurança de responsabilitat civil, per un import mínim de 100.000 euros, l'àmbit de cobertura dels quals s'estendrà a tota la zona de servei del port i totes les activitats dels serveis.  
La quantia d'aquesta assegurança podrà ser actualitzada a requeriment de l'Administració portuària conforme amb la variació que experimente el màxim establit en l'article 24 de l'RGP per al servei de practicatge.  
Quan es produïsca la prestació conjunta dels serveis de practicatge i els establits en aquest capítol, s'admetrà la cobertura de 600.000 euros per a tots aquests, sempre que la pòlissa corresponent contemple tots els serveis.  
  
Article 28. Obres i mitjans que aporta l'Administració  
L'Administració podrà aportar com a bé adscrit al servei, locals que tinga disponibles en el port, que s'establisquen en el PPP.  
El prestatari del servei té dret a la utilització dels béns de domini públic necessaris per a la prestació del servei. Aquests béns es limiten als indicats en els paràgrafs anteriors.  
Queda expressament prohibida la utilització dels béns adscrits al servei, en forma contrària o per a fins diferents del convingut, tant si són béns de domini públic com a béns privats aportats pel prestatari del servei o tercers.  
Per a l'ampliació dels béns de domini públic adscrits o la seua utilització fora dels termes convinguts, el prestatari del servei precisarà la corresponent autorització o concessió, i aquesta tindrà caràcter accessori i subordinat respecte del contracte de servei principal.  
  
La utilització dels béns de domini públic que pel contracte s'adscriuen al servei, tractant-se de béns necessaris per a la prestació, s'origina en aquesta finalitat de servei, per la qual cosa el seu ús no s'atorga per a un aprofitament privatiu sinó que se supedita a la prestació del servei a què estan destinats. La realització pel prestatari del servei de qualsevol acte que contravinga l'anterior principi donarà lloc a la revocació de l'adscripció, i, si escau, a la resolució de l'autorització de la prestació i en el seu cas, del contracte. A idèntica afecció quedaran subjectes els béns privats que s'adscriguen al servei durant el temps de vigència del contracte.  
El prestatari del servei tindrà l'accés als sistemes informàtics que establisca l'Administració portuària, i l'obligació d'utilitzar-los, així com l'accés al senyal de radar, del sistema automàtic d'informació, de les comunicacions i de les cambres idònies per als propòsits del servei.  
  
  
Article 29. Conservació, manteniment i adequació d'obres i instal·lacions  
El prestatari del servei estarà obligat a la conservació i manteniment de les obres i instal·lacions que aporte l'Administració, i seran a càrrec seu les despeses que d'això es deriven.  
Igualment, el prestatari del servei haurà de mantindre les obres i instal·lacions en les condicions necessàries per a la utilització convinguda, i seran a càrrec seu l'adequació d'aquests béns a aquesta utilització segons les normes vigents en matèria de sanitat, indústria, o qualssevol altres exigibles.  
Totes les reparacions i adequacions del local posat a la seua disposició que realitze el prestatari del servei hauran de comptar amb el coneixement i autorització d'Administració portuària. Quan aquestes modificacions i/o reparacions afecten l'estètica exterior dels béns de domini públic hauran de ser aprovades expressament per l'Administració.  
  
  
Article 30. Altres obligacions del prestatari  
El prestatari del servei estarà obligat a facilitar la informació que li requerisca respecte a la prestació del servei, i prestarà aquest en règim de transparència econòmica, i l'Administració podrà exigir el coneixement d'ingressos, comptes, contractes, i qualsevol aspecte rellevant de la prestació.  
Referent a això presentarà mensualment, en els cinc primers dies del mes següent, la declaració dels serveis prestats en el format que figura en l'annex III d'aquest plec.  
El prestatari posarà a la disposició de l'Administració el senyal de la instal·lació de meteorologia, i anirà a càrrec d'aquesta la instal·lació física de la connexió per al seu aprofitament.  
  
València, 17 de novembre de 2021.- La directora de Ports, Aeroports i Costes: M. Luisa Martínez Mora.  
  
  
ANNEX I  
Normes tarifàries  
  
Índex  
1. Quanties.  
2. Condicions d'aplicació.  
2.1. Bonificació per escales.  
2.2. Recàrrecs.  
2.3. Acord entre les parts.  
2.4. Practicatge voluntari.  
2.5. Retards, cancel·lacions i altres situacions.  
2.6. Impossibilitat de desembarcament del pràctic.  
  
1. Quanties  
Les tarifes de practicatge inclouen, a més del cost dels serveis professionals dels pràctics, tots els del servei d'embarcacions i altres mitjans que aquells utilitzen, així com qualsevol altra despesa o activitat necessària per a la prestació del servei de practicatge en l'àmbit del port, a més de les informacions necessàries per a la correcta realització d'aquest.  
La tarifa per la prestació del servei d'informació a vaixells serà única i inclourà tots els mitjans necessaris per a la correcta prestació, així com qualsevol altra despesa o activitat necessària per a la prestació del servei en l'àmbit del port, a més de les informacions necessàries per a la correcta realització d'aquest.  
La resta dels components del servei d'ordenació, coordinació i control de trànsit previstos en aquest plec no dona dret a la percepció de tarifes, i es consideraran les seues despeses i ingressos compresos en els serveis de practicatge o d'informació a vaixells, per prestar-se sempre en concurrència amb aquests serveis.  
Els serveis prestats, tant el de practicatge com el d'informació a vaixells estaran sotmesos a les tarifes màximes (IVA a part) establides en el PPP, per a cada unitat de prestació, i s'aplicaran per moviment d'entrada, eixida o moviment intern.  
  
2. Condicions d'aplicació  
La tarifa de practicatge serà aplicable al servei d'assessorament prestat per a facilitar, dins del port i en els límits geogràfics de la zona de practicatge, qualsevol dels moviments indicats en l'article 2.1 del RD 393/96:  
1. Moviment d'entrada  
2. Moviment d'eixida  
3. Moviment interior:  
- Canvi de moll.  
- Moviment al llarg d'un mateix moll a una altra atracada no contigua.  
- Moviment a una atracada contigua en un mateix moll.  
La tarifa d'informació a vaixells indicada serà aplicable al servei d'informació a vaixells que inclou les funcions pròpies d'informació, instruccions generals i funcions addicionals definides en aquest plec.  
  
2.1. Bonificació per escales  
La bonificació per escales s'establirà en el PPP, en atenció a les circumstàncies específiques del port on es preste el servei.  
Una escala inclou un mínim de dos moviments (entrada i eixida).  
Les escales no són acumulables per naviliera.  
La inoperativitat d'un vaixell per un període superior a un mes suposarà la pèrdua de bonificacions adquirida. No obstant això, quan dos o més vaixells pertanguen a una mateixa naviliera, bastarà que algun d'aquests mantinga una regularitat de 10 escales per mes per a conservar les escales acumulades en altres vaixells.  
No serà aplicable l'indicat en el paràgraf anterior quan la inoperativitat del vaixell s'estenga a dos anys.  
2.2. Recàrrecs  
La tarifa per la prestació del servei d'informació a vaixells no estarà subjecta a cap recàrrec.  
Els recàrrecs per al servei de practicatge s'establiran en el PPP, en atenció a les circumstàncies específiques del port on es preste el servei.  
  
2.3. Acord entre les parts  
Només podran existir acord entre les parts en el servei de practicatge voluntari.  
2.4. Practicatge voluntari  
El servei de practicatge podrà ser prestat íntegrament fora de la zona de practicatge, sempre que siga compatible amb l'adequada prestació ordinària del servei que és, en tot cas, prioritària. La quantia per la prestació del servei en aquestes circumstàncies queda subjecta a l'acord entre les parts.  
El mateix serà aplicable al practicatge prestat en aigües del port quan no siga obligatòria la utilització d'aquest servei.  
El servei de practicatge d'entrada/eixida, l'embarcament/desembarcament del qual es realitze fora dels voltants exteriors del límit de la zona de practicatge i dins de la zona portuària, reportarà per la totalitat del servei la tarifa corresponent, amb un increment del 50 %.  
2.5. Retards, cancel·lacions i altres situacions  
Sempre que la confirmació de sol·licitud del servei s'haguera produït amb una antelació igual o superior del temps màxim de resposta, els retards sobre l'inici de la prestació real del servei que superen l'hora fixada en un període de temps superior als 30 minuts hauran de ser expressament justificats pel prestatari del servei.  
  
Les modificacions sobre l'hora prevista de prestació del servei no comunicades al prestatari del servei donaran lloc a un recàrrec del 20 % de la tarifa corresponent.  
Si es produeix algun retard en l'inici de la maniobra i el pràctic es troba a bord, la demora superior a 30 minuts serà penalitzada:  
- Amb un 20 % de la tarifa a aplicar si la permanència del pràctic a bord és superior a trenta minuts i inferior a una hora.  
- Amb 40 % de la tarifa a aplicar si la permanència del pràctic a bord és superior a una hora.  
Si existira demora, el capità decidirà la permanència del pràctic a bord, no obstant això, el pràctic haurà d'abandonar el vaixell en aquells casos que la seua permanència puga ocasionar demores en altres serveis. En aquests casos, s'entenen que el desembarcament suposa l'obligatorietat de confirmar novament el servei.  
En cas que els retards esmentats siguen atribuïbles al prestatari del servei, s'aplicarà la següent reducció de tarifa, amb independència de la sanció que en el seu cas poguera correspondre:  
- Per un retard superior a trenta minuts i inferior a una hora el 20 % de reducció de la tarifa.  
- Per un retard superior a una hora el 40 % de reducció de la tarifa.  
  
En el cas en què, estant el pràctic a bord es produïsca la cancel·lació del servei per indicació del capità, es penalitzarà amb el 100 % de la tarifa.  
Aquests recàrrecs, penalitzacions i reduccions seran aplicables sempre que no obeïsquen a circumstàncies o condicions meteorològiques d'excepció reconegudes pel capità marítim.  
2.6. Impossibilitat de desembarcament del pràctic.  
Si a causa de les condicions meteorològiques no fora possible el desembarcament del pràctic i es vera obligat a continuar a bord fins a un altre port, el vaixell haurà de fer-se càrrec de les despeses següents:  
- Allotjament i manutenció.  
- Estada i transport del pràctic des del lloc de desembarcament fins al port d'origen.  
- Compensació a determinar per l'Administració portuària.